নির্বাচনী ময়দানে মুখ্যমন্ত্রী মমতা বন্দ্যোপাধ্যায়ের তূণে থাকা তিন মোক্ষম তিরই কেড়ে নেওয়ার চেষ্টা করলেন বিরোধী দলনেতা সূর্যকান্ত মিশ্র।
বিরোধীদের যাবতীয় সমালোচনার জবাবে উন্নয়নকেই হাতিয়ার করেছেন মমতা। দু’টাকা কিলোগ্রাম দরে চাল, সবুজ সাথী প্রকল্পে সাইকেল বিলি এবং কন্যাশ্রী— এই তিন প্রকল্প নিয়ে কিছু বলার নেই বলেই বিরোধীদের বিরুদ্ধে কুৎসা ছড়ানোর অভিযোগে সরব হয়েছেন মুখ্যমন্ত্রী। শনিবার একটি বেসরকারি টেলিভিশনে সম্প্রচারিত সাক্ষাৎকারে ওই তিন প্রকল্পের কৃতিত্ব বামফ্রন্ট সরকারকেই দিয়েছেন সূর্য। তাঁর কথায়, ‘‘দু’টাকা কিলোগ্রামে চাল আমরাই শুরু করেছিলাম। তখন কেন্দ্রের খাদ্য নিরাপত্তা আইন ছিল না। রাজ্যের নিজস্ব রাজস্বের উপর নির্ভর করে আমরা শুরু করেছিলাম। উনি এখন কেন্দ্র থেকে অনেক ভর্তুকি পাচ্ছেন। তবে উনি কিছুটা বাড়িয়েছেন।’’ সূর্যের অভিযোগ, মমতার আমলে চালের পরিমাণ বাড়ানোর সঙ্গে বেড়েছে নৈরাজ্যও। অভিযোগের স্বপক্ষে ডিজিটাল রেশন কার্ডের তালিকায় অনিয়ম এবং বিক্ষোভের প্রসঙ্গ টেনে এনেছেন বিরোধী দলনেতা। 

কন্যাশ্রী প্রকল্পের কৃতিত্ব শুধু দাবি করেননি, তিনি স্বাস্থ্যমন্ত্রী হিসাবে রাজ্য সরকারকে ওই প্রস্তাব দিয়েছিলেন বলে জানিয়েছেন সূর্য। তাঁর কথায়, ‘‘আমরা ১২০০ টাকা দিতাম। উনি তো ১২০০ টাকাকে ৬০০ টাকা করেছেন।’’ সবুজ সাথী প্রকল্পে সাইকেল বিলি প্রসঙ্গে সূর্যের মন্তব্য, ‘‘সাইকেল আমরাই দিতে শুরু করেছিলাম। উনি বাড়িয়েছেন কোনও সন্দেহ নেই। কিন্তু বাড়ানোর সঙ্গে রয়েছে স্বচ্ছতার অভাব। সব জায়গায় কমিশন। সে সাইকেলই হোক বা কন্যাশ্রী। কমিশন মানেই দুর্নীতি!’’ 
সিঙ্গুর, নন্দীগ্রামে জমি আন্দোলনের পথ ধরেই রাজ্যে পরিবর্তনের ভিত্তি সূচিত হয়েছিল। জমি অধিগ্রহণের পদ্ধতিতে যে কিছু ভুল ছিল তা মেনে নিয়েও শিল্পের পক্ষেই সওয়াল করেছেন সূর্য। মুখ্যমন্ত্রীর অবস্থান, শিল্পের জন্য তিনি জমি অধিগ্রহণ করবেন না। এদিন সূর্য বলেন, ‘‘সিঙ্গুরে ৯০ শতাংশ কারখানা হয়ে গিয়েছিল। ওখানে করতে গেলে তো নতুন করে জমি অধিগ্রহণ করতে হবে না। শালবনি, রঘুনাথপুর, বড়জোড়া, বর্ধমান, পশ্চিম মেদিনীপুরের বিদ্যাসাগর শিল্পতালুকে কাজ শুরু করতে পারলে তো অনেক!’’ 
আপনিই কি জোটের মুখ্যমন্ত্রী? সূর্যের জবাব, ‘‘ওভাবে মুখ্যমন্ত্রী ঠিক হয় না। সংখ্যাগরিষ্ঠ দলের পরিষদীয় দল নেতা নির্বাচন করবে।’’